text: Liget af kvinde i Møgeltønder obduceres
  02 januar 2013 kl. 08.13
  Retsmedicinere skal onsdag formiddag undersøge liget af den 53-årige kvinde, der tirsdag blev fundet død i Møgeltønder.
  Syd- og Sønderjyllands Politi efterforsker sagen som en drabssag.
  Obduktionen onsdag skal fastslå dødsårsagen.
  Kvinden blev fundet på en græsplæne ved sin bolig i ejendommen Slotfeltvej 1. Hendes jakke og sko lå spredt på græsplænen. Hun var alene iført festtøj.
  Den 53-årige har i nogle år boet til leje i ejendommen, der ejes af prins Joachim på Schackenborg Slot.
  Liget af kvinden blev fundet af et par, der var ude at gå tur med en hund.
  Politiet afspærrede et stort mark- og skovområde, der grænser op til Schackenborg for at finkæmme området for eventuelle spor fra en forbrydelse.
  Kvinden boede alene i det tidligere Møgeltønder Mejeri. Hun var mor til en voksen datter, som af og til besøgte hende.
  